हमारा आज ही तय करता है कि कल कैसा होगा : संतश्री
हमारा कल अर्थात भविष्य कैसा होगा, इसका निर्धारण वर्तमान करता है। आज आप जैसा कर्म करेंगे, उसी के परिणाम आगे सामने आएंगे। इसलिए कल अच्छा बनाना है, तो आज की चिंता करो। आलस्य त्याग कर कर्म के साथ परोपकार करो तो सोने में सुहागा बन जाएगा। यह विचार विश्व जाग्रति मिशन के संस्थापक आचार्य सुधांशु महाराज ने व्यक्त किए। वे शुक्रवार को लाल परेड मैदान पर आयोजित सत्संग में दूसरे दिन प्रवचन दे रहे थे। उन्होंने जीवन को सार्थक व सुखी बनाने के कई सूत्र दिए।
सुधांशु महाराज ने कहा कि बुजुर्ग अपना अधिकांश समय अतीत की यादों में बिताते हैं। युवा भविष्य की चिंता करते हैं। ये बनूंगा, ऐसा करूंगा, वैसा करूंगा, इसी सोच विचार में चिंतित रहते हैं।
एक बच्चा ही ऐसा होता है, जो न अतीत के बारे में सोचता है, और न भविष्य की उसे कोई चिंता होती है। वह वर्तमान में जीता है, उसी में खुश रहता है। इसलिए तनाव से मुक्ति के लिए हम वर्तमान में जिए और अपनी सोच को सकारात्मक रखें। आने वाले कल की चिंता करते हैं, तो फिर अपना वर्तमान सुधारें।
समय की कद्र करें
उन्होंने कहा कि जिस देव को अपना इष्ट बनाएं बस उसी के नाम का जप करते रहे। आपकी नैया पार लग जाएगी, वरना कभी इसके दर पे तो कभी उसके चक्कर काटते रहे तो समय व्यर्थ निकल जाएगा। समय अनमोल है, इसकी कद्र करें। इष्टदेव का नाम इतना जपें कि वह आपके प्राणों और आंखों में बस जाए। एक दिन ऐसा भी आएगा कि परमात्मा के दर्शन आपको ज्योतिर्मय रूप में होने लगेंगे।
कथा में ज्ञानी दलीप सिंह, आनंद मुटुंगल, हाजी अमानुल्ला, संजीव अग्रवाल, सुधीर अग्रवाल समेत कई गणणान्य लोग मौजूद थे। मिशन के स्थानीय मंडल अध्यक्ष एमपी उपाध्याय, संयोजक सतीश विश्वकर्म व सुभाष बचकैया आदि ने महाराजश्री का पुष्प गुच्छ भेंट कर स्वागत किया। अध्यक्ष उपाध्याय ने बताया कि शनिवार को भी प्रवचन सुबह 8.30 व शाम 4.30 बजे से होंगे। समापन रविवार को दीक्षा महोत्सव के साथ होगा।
प्रयास जारी रखें, सफलता मिलेगी
महाराजश्री ने कहा कि जीवन का लक्ष्य बनाएं कि वे निरोगी बने रहेंगे, आर्थिक आत्म निर्भरता प्राप्त करेंगे, परिजनों की प्रसन्नता और सामाजिक प्रतिष्ठा के लिए वे सजग रहते हुए सतत प्रयासरत रहेंगे। प्रयास करते रहना जरूरी है। प्रयास ही नहीं करेंगे तो सफलता कैसे मिलेगी।
आज से ही संवरेगा हमारा कल
संतश्री ने कहा कि सहनशीलता जिसके भीतर होती है, उसे ही अपनी प्रतिभा का लाभ मिलता है। हमारा कल आज से ही बनता है। आहार व विचार अच्छा रहेगा तो हम मानसिक व शारीरिक रूप दोनों तरह से स्वस्थ रहेंगे। तनाव मुक्ति के लिए मौन साधना, योग व प्राणायाम करें।
हमारी उम्र रोज घटती है, परंतु तृष्णा बढ़ती है। मन घटता और बढ़ता है, लेकिन प्रभु का विधान एक जैसा है, वह न घटता है न बढ़ता है। उसका न्याय सबके लिए समान है। परिवार की एकता के बारे में उन्होंने कहा कि सब मिल कर चलें, संगठन में शक्ति हैं। देश की उन्नति भी तभी होगी, जब हम संकटों व समस्याओं का सामना करने एकजुट होंगे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva